Video: Disney vier 100 jaarDisney vier 100ste verjaarsdag. (Foto: verskaf) “Ons is ongelooflik dankbaar dat generasies mense wêreldwyd so spesiale deel van ons geskiedenis is, en dat hulle ons stories en karakters vir die afgelope eeu in hul huise ingenooi het.” Só sê Bob Iger, die uitvoerende hoof van die Walt Disney Company, oor dié wêreldberoemde instansie se 100ste verjaarsdag wat later vanjaar op 16 Oktober gevier word. “Soos wat ons ons historiese 100ste verjaarsdag herdenk, is dit wonderlik om weer na Walt Disney se nalatenskap en sy onophoudelike soeke na voortreflikheid te kyk. Disney100 verteenwoordig ’n viering van al ons aanhangers en families, ons storievertellers wie se verbeelding en talent al die betowerende oomblikke geskep het wat Disney so deel van ’n wêreldwye kultuur maak.” Om hul eeuwording te vier, het Disney ’n jaar propvol opwindende aktiwiteite en konserte beplan. Suid-Afrika se Disney100-vieringe skop in April vanjaar in Johannesburg af, met ’n konsert deur die Johannesburgse filharmoniese orkes en ander soliste. Disney100: The Concert sal van 7-9 April by die Gallagher-konvensiesentrum te siene wees. Dié konsert sal silwerskermhoogtepunte vanuit Disney-, Pixar-, Star Wars- en Marvel-rolprente ten toon stel. Die die orkes en soliste sal ook die grootste musikale herinneringe laat herleef. Liedjies vanuit The Lion King, Moana, Encanto en Beauty and the Beast sal ook by die konsert opgevoer word. Kaartjies vir hierdie reusekonsert sal vanaf 15 Februarie op Ticketmaster beskikbaar wees. Die Disney100-uitstalling, wat onder meer rolprentrekwisiete, oorspronklike kunswerk agter bekende rolprente en kostuums insluit, sal ook deur die loop van die jaar in Munich, Londen en Philadelphia te siene wees. Daar sal ook deur die loop van die jaar spesiale vertonings en ervarings by die Disney-parke in die VSA en Frankryk gehou word. Kyk ŉ video van die Disney100-vieringe hier: